10.03.17

 **SVEIVA INNEBANDY**

**ÅRSBERETNING 2016**

 ***Beretningen gjelder for perioden fra årsmøtet 2016 til årsmøtet 2017.***

***Regnskapet gjelder for kalenderåret 2016. Med hensyn rapportering av sportslige forhold inneholder beretningen status for sesongen 2015/2016 og status pr. 08.03.2017 (før siste innspurt i serie-sluttspill og NM) for sesongen 2016/2017.***

 **Innholdsfortegning**

1. **Styret**
2. **Handlingsplanen 2016/2017**
	1. **Innledning**
	2. **Status/Resultat handlingsplanen**
3. **Organisatoriske – og driftsmessige forhold**
4. **Økonomiske forhold**
	1. **Driftsresultat**
	2. **Budsjett**
5. **Arrangementer**
6. **Dommere**
7. **Sportslige forhold**
	1. **Resultater**
	2. **Rekrutteringsmessige forhold**
	3. **El - innebandy**
	4. **Trenersiden**
	5. **Detaljoversikt resultater 2015/2016 og 2016/2017**
8. **Forslag**
	1. **Forslag til Årsmøtet**
	2. **Mer å hente**
9. **Takk**
10. **Styret**

**Sveiva Innebandys styre har i perioden 2016/2017 hatt følgende sammensetning:**

Leder: Terje Sletten (2016/2017)

Nestleder: Jenny Håmås Johansen (2016/2018)

Sekretær: Linda Wallin Sletten (2015/2017)

Kasserer: Jarle Hansen (2016/2018)

Styremedlem: Dag Fredriksen (2015/2017) \*

 Gunnar Bjørndal Riis (2016/2017)

Varamedlem: Tone Christin Ekmo (2016/2017)

*\*Dag Fredriksen trakk seg som styremedlem fra oktober 2016.*

 *Gunnar Bjørndal Riis ble valgt som nytt styremedlem på Ekstraordinært årsmøte 3.11.2016.*

**Andre sentrale verv:**

Hallansvarlig: Geir Arkøy

Arrangementsansvarlig; Pip Oomen

Sveiva Shop’n : Pål Svendsrud (1.5. – 31.12.16)

 Gunnar Bjørndal Riis (fra 01.01.17)

Sveiva Kiosken: Jarle Hansen

Koordinator aldersbestemte lag: Pål Nygaard

**Ekstraordinære årsmøter:**

Det er avholdt to ekstraordinære årsmøter

 – 25.april ( «Oppdatert» Regnskap, Budsjett, Handlingsplan, Lov for Sveiva Innebandy og Styrets beretning for perioden 1.3. til 25.4.16).

* 3.november (Valg av nytt styremedlem)

**Antall styremøter:**

Styret har i perioden fra Årsmøtet 2016 til Årsmøtet 2017 avholdt 14 styremøter

(02.03.16, 17.03.16, 14.04., 11.05., 14.06., 16.08., 01.09., 22.09., 31.10., 17.11., 12.12.16,

10.01.17, 13.02.17 og 02.03.17)

**Antall behandlede saker:**

Styret har behandlet i alt 160 saker.

**Deltagelse på møter utvalg:**

På Seksjonsårsmøtet for Oslo- og Akershus innebandyseksjon deltok: Morten Isnes, Jenny Håmås Johansen og Linda Wallin Sletten.

På Seksjonsårsmøtet for Norges Bandyforbund, Innebandy – deltok; Jenny Håmås Johansen, Dag Fredriksen og Terje Sletten

På ISU (Idrettens samarbeidsutvalg i Bydel Stovner) medlemsmøte deltok: Jenny Håmås Johansen og Terje Sletten

Jenny Håmås Johansen ble valg inn i styret i ISU og senere valgt som leder av ISU!

Geir Arkøy som hallansvarlig deltar fast på møter med Rommen skole, Undervisningsbygg og Bymiljøetaten vedrørende driftsmessige forhold av Rommenhallen.

1. **Handlingsplanen 2016/2017**
	1. **Innledning**

Det nye styret møtte en spesiell situasjon. Styret ble valgt på ordinært Årsmøte 29.februar 2016. Årsmøtet godkjente imidlertid ikke forslaget til regnskap for 2015 framlagt av det «gamle» styret. Første oppgaven for det nye styret var derfor å gjennomgå og finne svar på ulike forhold i det opprinnelige regnskapet. Styret innkalte til ekstraordinært Årsmøte 25.april. «Nytt» oppdatert regnskapet ble godkjent.

I gjennomgangen av det «gamle» regnskapet så det nye styret flere utfordringer i klubben. I et forsøk på å få en bedre oversikt over styrets arbeidsoppgaver og prioritering av hva styret særlig skulle konsentrere oppmerksomhet mot, fremmet styret forslag til Handlingsplan for Sveiva Innebandy for perioden 2016/2017. Handlingsplanen ble vedtatt på det ekstraordinære årsmøte.

Nedenfor følger gjengivelse av handlingsplanen. I kursivtekst står gjengitt selve handlingsplanpunktet – deretter følger styrets vurdering av status i begynnelsen av mars 2017/hva styret har gjort under det enkelte område:

* 1. **Status/Resultat handlingsplanen**
		1. **Økonomi**

*Full kontroll på økonomien*

*Samsvar mellom inntekter og kostnader. Avklare rammer/betingelser før innkjøp/påmeldinger til turneringer og lignende.*

*Gode økonomirutiner i alle ledd*

Fra å legge fram en regnskap som ikke ble godkjent av årsmøtet bl.a. på fordi det var stor uryddighet rundt og forklaringsproblem på flere utgiftsposter, mener styret nå å kunne legge fram et ryddig og korrekt regnskap. Regnskapet viser et overskudd for 2016 på kr. 101.500,-.

Det må bemerkes at innsats og initiativ fra enkelte medlemmer av det «gamle styret»(2015/2016) var årsak til at uheldige forhold i regnskapet ble avdekket.

Det nye styret har brukt mye ressurser for ytterligere gjennomgang av regnskapet for 2015. Denne gjennomgangen viste nye uheldige økonomiske disposisjoner fra tidligere leders side. Styret har fulgt opp saken på forskjellige måter. Uten nevnte arbeid ville Sveiva Innebandy (klubben og enkeltlag) vært urettmessig påført kostnader på til sammen kr. 179.432- (kr.110.018,- + kr. 69.414,-).

Inngåtte avtaler med tidligere leder om tilbakebetalinger følges. Innen utgangen av mai 2017 vil beløpet i sin helhet være tilbakeført Sveiva Innebandy.

Styret har innskjerpet flere forhold på økonomisiden, men det gjenstår fortsatt områder det kan jobbes bedre med – eksempelvis lisensavgifter, medlemsavgifter, lagkasser, dugnader osv.

* + 1. **Intern informasjon**

*Det utarbeides et «Velkomstbrev» til medlemmer ved betaling av medlemsavgiften.*

*Styret holder 3 – 4 møter per sesong med foreldre- /foresatte -gruppe. Ved sesongslutt, sesongstart og ett til to møter i løpet av sesongen.*

*Ved sesongstart innkaller styret til møte med alle foreldrekontaktene.*

*aldersbestemte lag.*

*Styret skal bli mer synlige og tilgjengelige for klubbens medlemmer.*

Styret har ikke utarbeidet «Velkomstbrev til medlemmer ved betaling av medlemsavgiften». Men på klubbens hjemmeside ble det sommeren 2016

lagt ut «Velkomstbrev til nye medlemmer med fyldig informasjon om klubben og med referanser til Virksomhetsplanen, Handlingsplanen, Klubbhåndboka og Lov for Sveiva Innebandy.

Med hensyn til møter med foreldre/foreldrekontakter og møte med trenere og lagledere har styret kun avholdt to like felles møte – 10. og 13.oktober. Fyldig oppsummering fra møtene ble lagt ut på aktuelle nettsider.

Styret vil også anbefale overfor det nye styret (velges på Årsmøtet) at det avholdes et fellesmøte i månedsskifte april/mai hvor man sammen går gjennom erfaringene i sesongen 2016/2017 og drøfter tanker om/planer for sesongen 2017/2018.

Deltakere – trenere, lagledere, foreldrekontakter, koordinator for aldersbestemte lag og styret.

Representanter fra styret har også deltatt i flere møter med både spillere, foreldre og trenere på flere aldersbestemte lag. Gjennom presentasjon av styret – med telefon og e-postadresser - på klubbens hjemmeside, mener vi at det har vært mulig for medlemmer å kontakte styret-/styrets medlemmer.

* + 1. **Arrangement**

*Styret tar initiativ overfor arrangementsansvarlige og andre ressurspersoner for å bedre arrangementene og rammene for herrer elite og kvinner elite kampene.*

*Styret tar initiativ overfor utvalgte trenere, lagledere og foreldrekontakter samt enkelte ressurspersoner for å bedre rammene omkring kampene på aldersbestemte lag.*

Representant fra styret deltok på møte i arrangementskomiteen ved sesongstart høsten 2016. På møtet ble det gitt noen rammer/midler for å utvikle arrangementene ved elitelagenes hjemmekamper. Foreløpig har det ikke blitt tatt tilstrekkelig tak i dette området.

Tross mulighet for forbedring av arrangementene er det verdt å merke seg at dagens nivå for arrangement av elitekamper ikke står tilbake for noen andre klubber. Arrangementene fungerer godt. Det er også gledelig at tilskuertallene for herrer elite ved sesongslutt (før sluttspillet) viser at nær 2000 tilskuere har sett være hjemmekamper – et snitt på 178 pr. kamp. Vi må flere år tilbake siden vi hadde tilsvarende tilskuertall. Sveiva herrene topper også tilskuertallene for eliteserien.

Kvinner elite ligger pr. 5.mars ( 1 hjemmekamp gjenstår) på andre plass på publikumsstatistikken i eliteserien for kvinner. Gjennomsnittlig antall tilskuertall før siste hjemmekamp mot er på 109. Som for herrene det høyeste tilskuertall man har hatt på flere år.

Styret har ikke iverksatt tiltak i forhold til punktet hva gjelder rammene for aldersbestemte lag.

* + 1. **Sveiva Shop´n**

*Styret gjennomfører tiltak for å øke omsetningen i Sveiva Shop´n til nivå som er i samsvar med avtalen med Hummel (få flere medlemmer til å kjøpe flere produkter).*

I 2015 var omsetningen av Hummelprodukter ikke stor nok til at vi oppfylte vår del av avtalen. Det medførte at herrer elite og kvinner elite fikk redusert «gratisvarer noe. Styret har i 2016 rettet noe mer oppmerksomhet omkring Sveiva Shop’n. Pål Svendsrud bidro sterkt i arbeidet. Det har vært gjennomført vareopptellinger med påfølgende salg. Shop’n har hatt fast åpningstid en gang pr. uke.

Salgstall for 2016 viser at klubben igjen vil få full kompensasjon av gratisvarer.

Styret mener det er grunnlag for fortsatt økt omsetning og jobber sammen med Torshov sport om å etablere netthandel. Sveiva medlemmer – kjøp Hummelprodukter gjennom Sveiva Shop’n.

* + 1. **Sportslige-/Rekrutteringsforhold – Jentelag 14 til 19 år og guttelag 14 – 19 år**

*Styret tar i samarbeid med «juniorleder» og aktuelle trenere og lagledere tak i utfordringen i å rekruttere/beholde og utvikle spillere i de aktuelle lagene. Spillerne involveres i arbeidet. Det gjør også trenerne for elite kvinner og trenerne for elite herrer.*

Det har vært og er fortsatt en stor utfordring å beholde spillere i de aktuelle aldersgruppene. Særlig ser vi at frafallet er stort for jenter og gutter fra 16-års alderen.

J – 16 startet sesongen med spesielle utfordringer og med tidvis noe uro internt i laget. Det har vært skifte av lagledere og også skifte på trenersiden. Det betyr ikke nødvendigvis at de «skiftede» personene har gjort en dårlig jobb, men mer at situasjonen omkring laget har vært krevende. Vi er glade for at de «skiftede» personene fortsetter å gjøre en god jobb for Sveiva Innebandy. Styret har – kanskje ikke alltid like vellykket - deltatt aktivt i de prosessene som har skjedd rundt laget. Slik styret forstår er situasjonen nå tilfredsstillende i laget og ingen av spillerne har sluttet i sesongen 2016/2017.

Et gledelig trekk i sesongen er at det er oppnådd et godt samarbeid mellom elitelaget kvinner og J – 16. Flere av juniorspillerne deltar på treningene med kvinnelaget og tre av spillerne har debutert i eliteserien.

Det er også svært positivt at de fleste J – 16 spillerne får god trening og erfaring ved å spille på Damer 2. Dette laget har hatt en oppsving i årets sesong også fordi Elite kvinner har stilt opp på en meget positiv måte.

Sveiva har ikke J – 19 lag (det er heller ingen serie for denne aldersgruppen).

J – 14 (sammen med J – 12) synes å ha tilfredsstillende rekruttering. I løpet av sesongen ble det stor tilvekst da mange jenter meldte overfang fra Akerselva Innebandyklubb til Sveiva.

På guttesiden har representanter for styret, koordinator for aldersbestemte lag (Pål Nygaard) samt trenere for de aktuelle lagene vært involvert i opplegget for sesongen. Utgangspunktet var at spillergruppene for G – 16 og G – 19 var svært liten. Det medførte at G – 16 var avhengig av spillere fra yngre aldersgrupper. G – 19 var i samme situasjon. Dette var bakgrunnen for etablering av fellestreninger og G – 16 og G – 19 med tillegg av talenter fra G – 13, G – 14 og G – 15.

Opplegget har hatt både positive og negative sider. De yngre talentene er gitt gode utviklings-muligheter (fare for slitasje og mindre oppmerksomhet mot eget lag). De eldste gutta har fått spillere å trene med, men hvor det kan oppleves noe nivåforskjeller og fysiske utfordringer. Videre synes det som om kampopplegget rundt andre laget i G 16 kunne vært bedre. Dette kan ha gitt som resultat at det har vært «rene» 6 -16 gutter som ikke har blitt ivaretatt helt i samsvar med ett av Sveiva Innebandys delmål/tiltak: «Alle som trener skal få spille kamper».

Styret tar sikte på å avholde møte med 2000 gutta og deres foresatte ultimo mars for å prøve å komme til tilfredsstillende løsninger. På møtet vil også koordinator for aldersbestemte lag, trener og lagleder for G 16 – 19 delta. Trenere for G 13,

G 14, G 15 og G 16-19 vil bli invitert til eget møte for å dele erfaringer fra årets opplegg og forsøke å komme fram til best mulig løsninger for resten av sesongen og dele tanker om sesongen 2017/2018.

Man har oppnådd gode sportslige resultater for både G – 14, G – 15, G – 16 og G – 19.

Mer detaljerte opplysninger finner du under Årsmeldingens punkt 7.

Det er også gledelig at flere juniorspillere har fått trent med elite herrer. Fire av juniorene har elitelagskontrakt.

Men uløste utfordringer har vi – det å beholde spillere har vi ikke en løsning på –

Fra NM – gullaget G – 16 i 2015/2016 sesongen har vi mistet 5 – 6 spillere.

* + 1. **Kontraktsforhold for elitespillere herrer og elitespillere kvinner**

*Etablere klarhet i kontraktene til elitespillerne hva gjelder tilbud og krav til spillerne. Sikre at kontraktbetingelsene blir fulgt av spillere, trenere og klubb.*

Allerede i april i 2016 startet styret sitt samarbeid med elitelagene. Gjennom sesongen har det vært arrangert 3 – 4 møter med lagenes trenere og støtteapparat. Styret har også hatt møte med elitespillerne både for kvinnelag og herrelaget.

 I arbeidet har vi møtt på forskjellig utfordringer og har fått bekreftet at oppfølgingen har vært nødvendig og nyttig. Vi går inn i sesongen 2017/2018 langt bedre forberedt enn hva som var tilfellet for ett år tilbake.

Dette hindrer ikke at vi fortsatt har utfordringer som krever løpende oppfølging. Ett av de punktene som er uavklart (hvor styret kunne satt inn mer ressurser) er å etablere klarhet i forhold omkring støttepersonalet (utover trenerne) for begge lagene. Klarhet i roller og rammer for disse. Styret vil i samarbeid med lagene jobbe mer for å finne etter forholdene gode løsninger.

Et annet område som krever samarbeid er opplegg/avtaler i forhold til mulig samarbeid/avtaler med spesielle treningssenter.

Styret vurderer at erfaringene er at det er fordelaktig med et nært og åpent

samarbeid mellom styret og elitelagene – et samarbeid som bør settes i system.

* + 1. **Klubbhåndboka**

*Tidligere styret har arbeidet med å utarbeide klubbhåndbok for Sveiva Innebandy.*

*Nåværende styre vil ferdigstille (gjenstår bar litt arbeid fra tidligere styre), - presentere og jevnlig ajourføre håndboka.*

Klubbhåndbok er ferdigstilt. Den ble lagt ut på Sveivas hjemmeside i mai 2016.

Ajourhold og mulig forbedring av håndboka blir løpende oppgaver for nye styrer.

* + 1. **Virksomhetsplan**

*Gjeldende virksomhetsplan gjelder for perioden (2014 – 2017). Styret tar initiativ til å utarbeide «ny» plan for 2017 – 2020 (vil trolig ikke medføre de største endringer). Medlemmene blir invitert til å delta i prosessen før forslag til «Virksomhetsplan 2017 – 2020» legges fram for Årsmøtet i 2017.*

*Styret vil også i sitt arbeid under de øvrige hovedpunktene forsøke å aktivisere bruken av gjeldende virksomhetsplan.*

Styret har gjennomført to prosessmøter hvor alle medlemmene ble invitert til å delta. Første møtet ble holdt 3.november hvor følgende hovedpunktet ble drøftet:

* Hvilke utfordringer står Sveiva Innebandy overfor innen de enkelte aktivitetsområdene
* Sveiva Innebandys styrke – Hva er klubben god på?
* Sveiva Innebandys svakheter – Hva er klubben ikke så god på?

På det andre møtet (24.januar) gjennomgikk man oppsummeringen fra møtet i november. Videre konkluderte man fort med at det var riktig å beholde klubbens visjon og verdier – deretter drøftet man behov for endringer i hovedmålsettingene,

delmålene/tiltakene og ønsker om spesielle punkter i eventuell handlingsplan for 2017/2018.

Styret skulle gjerne sett at flere av medlemmene deltok på møtene. Men de ca.

15 deltakerne som møtte bidro med gode innlegg og forslag til stor nytte for styret.

Styret legger fram forslag til revidert Virksomhetsplan for perioden 2017 – 2020 for vedtak på Årsmøtet

1. **Organisatoriske – og driftsmessige forhold**

**Virksomhetsplan**

Styret fremmer forslag til revidert Virksomhetsplan for perioden 2017 – 20120.

Vi har erfart at planen har vært til nytte. Ved å ta utgangspunkt i visjonen og klubbens verdier har det vært til hjelp i «løsninger» av flere vanskelige saker. Klubbens målsettinger har også vært nyttige i forhold til ulike valg man har hatt i enkelte saker.

Den reviderte planen inneholder ikke de store forandringene – visjon og verdiene står fast og det er også få endringer av målsettinger.

**Handlingsplan**

På ekstraordinært Årsmøte i fjor vår ble Sveiva Innebandys første Handlingsplan vedtatt.

Vi har ovenfor (Punkt 2 i Årsrapporten) gjengitt Handlingsplanen for 2106/2017 og punkt for punkt referert status for de ulike tiltakene.

Styret har erfart at Handlingsplanen har hjulpet oss i arbeidet med å prioritere arbeidsoppgavene. Planen har også lagt press på styret i å ta tak i forhold som er krevende og som ikke alltid er like motiverende. Handlingsplanresultatene er på mange måter en form for eksamensbesvarelse for styret – har vi gjort jobben vi ble valgt for?

Styret foreslår at Årsmøtet vedtar ny Handlingsplan for 2017/2018.

**Arbeidsbelastning**

Sveiva Innebandy bygger sin eksistens på frivillighet.

Klubben kan være stolt av det dugnadsarbeid som medlemmene legger ned.

Regnskapstallene viser svært gode tall for dugnadsarbeidet. Videre må nevnes at det er ganske imponerende at hallvaktordningen – hvor alle lag deltar - fungere meget godt. Styret kjenner til svært få tilfeller om svikt i vaktsystemet.

Samtidig må det innrømmes at de faste store og mindre oppgavene i klubben er lagt til relativt få personer. Eksempel på dette er medlemmer i arrangementskomiteen som for hver elitekamp stiller opp mellom 2 ½ - 3 ½ time. De fleste av de som stiller har hatt jobben de siste 5 – 10 årene. Hallansvarlig har samme fartstid og vi har lagledere som har fulgt opp sitt lag tilsvarende mange år. Styret får signaler at noen begynner å bli slitne.

Av ideer som kan få «flere i arbeid» nevner vi:

Organisere flere oppgaver i komiteer(ta lærdom av NM – komiteen)

Splitte opp oppgaver i små enkeltoppdrag

***Skulle du ha forslag til hvordan vi kan få flere til å stille opp for Sveiva Innebandy og samtidig hindre at de ivrigste ikke blir utbrent – ta gjerne kontakt med styret.***

Hva gjelder styrets arbeid nøyer vi oss her med å si at det har vært et svært arbeidskrevende år. Kanskje har vi også brydd oss for mye og lagt for mye ressurser i enkelte saker. Vi håper dog at tiden vil vise at det har vært fornuftig - at vi blant annet ved revideringen av Virksomhetsplanen og innføring av handlingsplanen m.m. kan gjøre fremtidige styrers arbeid lettere og være til nytte for Sveiva Innebandy.

**Rommenhallen**

Sveiva Innebandy skal være glad for å ha driftsansvar for Rommen hallen. Det krever mye dugnadsarbeid fra medlemmene, men gir i tillegg til økonomisk utbytte også klare driftsmessige fordeler.

Klubben har et meget godt forhold til Rommen skole ved rektor, aktivitetsskolen, vaktmestre, renholdspersonale og inspektør. Vi kjenner ikke til saker hvor skolen ikke har vist stor grad av evne og vilje til samarbeid.

Til tross for ovennevnte har vi den siste tiden hatt noen uheldige episoder hvor vi ikke har ivaretatt vårt driftsansvar på en tilfredsstillende måte. Eksempler på dette er uryddige garderober, innebandyspill på fellesarealer hvor dette ikke er tillatt, manglende ryddighet både på møterom, kontor og trim-/styrkerom og i selve hallen. Vi ser også at det er slitasje på vårt utstyr. Vi må bli flinkere til å ta vare på utstyr og eiendeler.

Et gjentagende problem i 2016/2017 sesongen har vært at hallflaten har vært /er glatt – det jobbes med saken.

En utfordring i tiden som kommer er at eget system for tilsynsrapportering (ORRA) skal innføres i Rommen hallen. Det er et samarbeid mellom Bymiljøetaten, Undervisningsbygg, Rommen skole og Sveiva Innebandy i saken.

**Intern informasjon**

Viser til Handlingsplanens punkt 3

1. **Økonomiske forhold**
	1. **Driftsresultat**

Sveiva Innebandy har en rimelig trygg økonomisk plattform med bankinnskudd på godt over kr. 500.000,-.

Regnskapstallene for 2016 viser et overskudd på kr. 101.500,-.

Overskuddet framkommer på grunn av stram styring av utgiftene både i forhold til elitelagene og de aldersbestemte lagene. Videre har vi betydelige inntekter av våre dugnader, kiosken og billettsalg på elitekampene.

Regnskapsoversikten viser en detaljert oversikt over klubbens inntekter og utgifter. For å illustrere at det koster å drive et idrettslag trekker vi nedenfor fram noen poster:

Serieavgifter for alle lagene: kr. 281.000,-

Samlede dommerutgifter for alle lag: kr. 132.000,-

Dommerhonorar for elite herrer og kvinner elite er kr. 2.200,- pr. kamp

Ett av de områdene hvor styret ikke har gjort et godt nok arbeid er på området sponsorer.

I handlingsplanen for 2017/2018 er det eget punkt hvor man tar sikte på å jobbe for å øke sponsorinntektene.

* 1. **Budsjett 2017**

Budsjettet som fremlegges er stramt. Det kreves fortsatt sterk styring av utgiftene og gir ikke rom for store løft. Av områder som krever ekstra midler er utlegg til nye drakter til elite herrer og elite kvinner (dagens draktkolleksjon er utgått og kan ikke erstattes).

Ved budsjettoppsettet er det viktig å være oppmerksom på at en vesentlig del av klubbens inntekter de siste årene refererer seg til overskudd fra vår arrangering av NM i innebandy.

Det er farlig å budsjettere som om dette var faste inntekter – tvert imot representerer dette inntekter forbundet med stor usikkerhet og må ikke bindes opp i faste driftsutgifter.

1. **Arrangementer**

**Seriekamper elite kvinner og elite herrer**

Det er en fast stab som står bak arrangeringen av elitelagenes hjemmekamper. En stab for herrekampene og en stab for kvinnekampene. Som nevnt under Status/Resultat handlingsplanen har publikumsoppslutningen vært svært god både for kvinne- og for herrekampene. Våre arrangement står ikke tilbake for noen andre klubber – vi har program, kiosksalg, godt bemannet sekretariat og vantvakter.

**Andre lags hjemmekamper**

Til alle lags (fra de yngste til de eldstes) hjemmekamper stilles det krav om formaliteter rundt avviklingen av kampene. Det enkelte lag er selv ansvarlig for arrangeringen. Vi har inntrykk av at klubben også her gjør et godt arbeid med hjelp av støttespillere rundt det enkelte lag.

**NM**

Sveiva Innebandy sto som teknisk arrangøransvarlig for NM i Ekeberghallen.

Arrangementet ble svært vellykket både sportslig og driftsmessig. Det er mulig takket være et svært godt arbeid fra vår egen arrangementskomite (NM – komiteen) og en svært god dugnads-evne og vilje fra klubbens medlemmer. Resultatet tilbake til klubben er et godt overskudd. Arrangementet bygger også på et meget godt samarbeid med Norges Bandyforbund(NBF) og utleier av Ekeberghallen (Oslo Idrettskrets).

Det at Sveiva Innebandy er tildelt arrangementsansvaret også for NM 2017 (og med opsjon for NM 2018) er bevis for at dere har gjort og gjør en utmerket jobb.

**Minirunder**

Sveiva ble i sesongen 2016/2017 tildelt arrangering av en – 1 - minirunde. Et vellykket arrangement hvor ansvaret for gjennomføringen ble delt mellom kvinner elite og herrer elite.

Det gav et pent overskudd til begge lagene.

**Natt-turnering**

Også i 2017 ble klubbens interne natt-turnering gjennomført. Det deltok ca. 100 spillere fra 6 til nærmere 60 år, fra landslagsspillere til de som debuterte som innebandyspillere. Tribunen var også godt besatt (litt mindre enn tidligere år?). Finalen gikk omkring midnatt.

Sett av tid allerede nå til Natt-turneringen i 2017 – arrangeres(trolig) første fredagen etter skolestart i august.

1. **Dommere**

Ut fra forskjellig kriterier skal den enkelte innebandyklubb stille med et bestemt antall dommere. For Sveiva Innebandys del er kravet at klubben skal stille med 8 dommere.

I sesongen 2016/2017 tilfredsstiller vi akkurat dette kravet(vi har flere med dommerutdanning, men som ikke praktiserte i sesongen). En av dommerne har ikke oppfylt formelt krav om antall dømte kamper, mens de øvrige 7 dommerne dømte til gjengjeld et svært høyt antall kamper. Klubben trenger flere aktive dommere.

1. **Sportslige forhold**

* 1. **Resultater**

*Vi gjør oppmerksom på at hvert enkelt lag er invitert til å gi sin Årsmelding. Av disse vil det fremgå at Sveiva Innebandy og gleden med å spille innebandy er langt mer enn bare sportslige resultater. Årsmeldingene for de enkelte lag vil bli presenter på våre hjemmesider noen dager før Årsmøtet.*

**Sesongavslutningen 2015/2016**

Klubben opplevde en oppløftende sesongavslutning med NM – gull for kvinner elite

og et svært overraskende NM – gull til G – 16.

Kvinner elite ble i tillegg seriemestre.

Herrene hadde en noe svakere sesong og endte på 6.plass i serien og ble slått ut i kvartfinalen i sluttspillet.

Aldersbestemte lag hadde en meget god sesong med mange seriemestre.

Det var også imponerende med 7 lag i regionscupfinalene.

*For mer detaljerte resultat viser vi til eget avsnitt nedenfor.*

**Sesongen 2016/2017**

**Kvinner elite**

Med en seriekamp igjen ligger laget an til 2.plass i serien.

NM – sluttspillet er ikke påbegynt.

Høsten 2016 deltok kvinnelaget i E – Cup for klubblag og klarte det bragdstykket å vinne turneringen. Dermed er laget kvalifisert for ChampionCup i

2017. Turneringen arrangeres i Finland.

**Herrer elite**

Laget endte på 4.plass i serien.

NM – sluttspillet står for tur.

**Aldersbestemte lag**

Seriespillet er pr. 11.mars ikke ferdigspilt.

Men det ligger an til et nytt år med gode resultat og flere seriemestre.

Også i år hadde vi imponerende mange lag med regionscupfinalene – 6 lag. Men denne gang

ble seier i en klasse -J – 12.

For mer detaljerte resultater viser vi til eget avsnitt nedenfor, men ett – 1 – (sikkert flere som

kunne vært nevnt) resultat tar vi med her – J12 laget som ble nummer 3 i Gothia turneringen

i januar.

* 1. **Rekrutteringsmessige forhold**

Under punkt V. i Handlingsplanen(Se hovedpunkt 2 i Årsmeldingen) gis en detaljert beskrivelse av rekrutteringssituasjonen for

G – 14 – G19 og for J – 14 – J – 19. Hva gjelder rekrutteringssituasjonen for de øvrige lagene er denne varierende. Det er gledelig at vi har mange jenter mellom 10 og 14 år. Situasjonen for G – 13 synes også å være god. Men vi sliter med rekruttering av spillere til de yngste lagene.

Styret kom litt skjevt ut hva gjald de yngste lagene – 7 – 9 åringer. Det var også slik at klubben ikke klarte å stille lag i en av minirundene. Ved noe rekrutteringsinnsats og velvillighet fra Stian Johansen ble det senhøstes etablert treninger for 6- 9 åringer. Frammøtet er på 8 – 12 spillere. Vi deltar nå også med to lag på miniturneringene,

Høsten 2016 hadde Sveiva Innebandy innebandyaktivitet som del av Rommen skoles kulturuke. Tre dager med innebandy ledet av to instruktører fra Sveiva.

I januar/februar 2017 ble det gjennomført et innebandykurs for elever ved Rommen aktivitetsskole. Kurset ble finansiert av Oslo- og Akershus bandyregion (OABR) og gjennomført i samarbeid mellom Rommen aktivitetsskole, OABR og Sveiva Innebandy.

Kurset gikk over 5 ganger (ca. 2 timer hver gang). Det var to grupper og totalt ca. 40 elever deltok. Instruktørene var engasjert av OABR (den ene er elitespiller for Sveivas kvinnelag) og Aktivitetsskolen stilte med to assistenter. Kurset ble avsluttet med diplom og informasjonsskriv fra Sveiva Innebandy med invitasjon til gratis trening og medlemskap ut vårsesongen 2017.

Vi er spent på om vi når fram med rekrutteringen. Ved første trening etter kursene møtte dessverre ikke noen nye deltakere. Vi har kontakt med Aktivitetsskolen og gjør nye framstøt for å få deltakere.

Vi kan også nevne at vi har søkt Stovner bydel om Kultur- og frivillighetsmidler slik at vi kan gjennomføre tilsvarende opplegg høsten 2017, men da må vi betaler instruktørene på begge aktivitetene.

***Styret sliter med å oppnå den ønskede rekruttering av nye spillere – spesielt på de yngste lagene. Vi tar gjerne imot forslag til tiltak om hvordan vi kan nå nevnte målgruppe. Gode forslag til å rekruttere (beholde) spillere fra 14 års alderen og oppover mottas også med takk!***

* 1. **El - innebandy**

Sveiva Innebandy har eget tilbud til funksjonshemmede. EL – innebandy med spesialbygde kjelker. Sesongen 2016/2017 føyer seg dessverre inn i erfaringene fra de siste sesongene –

det er vanskelig å få til en ønsket aktivitet. Det er for få som deltar.

Styret med god bistand fra Norges Bandyforbunds Ann Katrin Eriksson har forsøkt å skape større aktivitet og bedre organisering av tilbudet. Før jul ble det gjennomført møte hvor spillere, foresatte og assistenter ble invitert. Oppslutningen var god – 13 – 14 spillere, men resultatet av møtet er vanskelig å se. Fortsatt deltar kun 3 – 6 spillere på treningene.

EL – innebandy er et av de områdene som styret foreslår lagt inn i Handlingsplanen for 2017/2018.

* 1. **Trenersiden**

Målet til Sveiva Innebandy er at vi skal ha godt kvalifiserte trenere for alle lag.

Vi mener å ha vær det i 2016/2017, men med noen startutfordringer noen av lagene.

Samtidig ser vi at vi kan være flinkere til å motivere trenere til å ta trenerutdanning.

I 2016/2017 sesongen har flere av elitespillerne både på kvinnelaget og herrelaget hatt ansvar mot enkelte lag. Dette er meget bra, men dersom elitespilleren står alene er man sårbar hvis treningsoppdrag kolliderer med egen trening/kamp.

Høsten 2016 (gjentatt januar 2017) gikk styret ut til lagene med tilbud om å «bestille» herrelagets kaptein til spesielle spiller-/treningsutviklingstiltak. Dette tiltaket må vi dessverre melde at vi ikke lykkes med – bl.a. var lagene lite flinke til å melde behov.

Klubben har i liten grad gjennomført systematiske tiltak i det å få etablert samarbeid mellom trenerne for de forskjellige lagene.

Under dette avsnittet vil vi også nevnte at godt støtteapparat rundt det enkelte lag –

lagleder og foreldrekontakter er viktige for trenerne og laget. Vi har noen lag hvor vi

sammen kan bedre organiseringen av støtteapparatet.

* 1. **Detaljoversikt over sesongene 2015/2016 og 2016/2017**

**Sluttresultat sesongen 2015/2016 Status 2016/2017 sesongen**

Gruppe Lag Serie Reg.cup NM Lag Serie Reg.cup NM

Minilag 2

J – 10 1 Akt.ser 0

J – 12 1 1 Sem.fin. 2 1 1

J – 14 1 2 2 1 4 2

J – 16 1 3 2 1 3 2

J -19 0 0 0 0

G – 10 1 Akt.serie 1 Akt.serie

G – 12 2 1 2 1 13 0

G – 13 1 4 1 2 1 2

G – 14 1 2 Sem.fin. 1 1

G – 15 0 1 1 Sem.fin.

**Sluttresultat sesongen 2015/2016 Status 2016/2017 sespmgem**

Gruppe Lag Serie Reg.cup NM Lag Serie Reg.cup NM

G – 16 1 5 1 2 3 2

G – 18 1 1 G – 19 1 4 Sem.fin.

Kvinner e, 1 1 1 1 2 0

Kv. 2 1 5 1 4 0

Herrer e. 1 2 1 1 4 0

Herrer2 1 2 1 3 2

Herrer3 1 1 1 1 0

Old.girls 1 10 1 11 0

Oldboys 1 1 kv.fin. 1 2 0

Vetaeran 1 5 1 5 0

**Cuper:**

Aldersbestemte lag har i sesongen 2016/2017 deltatt i følgende cuper:

Tigers Cup, Planke Cup, Gothia Cup, Zone Cup og Prague Games.

**Europacup**

Stor honnør til kvinner elite som høsten 2016 vant Europacupen for klubblag og dermed kvalifiserte seg for Champion Cup spill I 2017.

**Landslagspillere i 2016/2017:**

Sveiva Innebandy har hatt 17 spillere som har representert Norge i landskamper.

A – landslag for kvinner

Julie Gidske

Anette M. Berg

Henriette Knudsen

Kristine Torp

Malin Dahler

Oda Kristine Langaker

U – 19 landslag for kvinner

Thilde Fredriksen

Marte Arkøy

A – landslag for herrer

Kristoffer Bakke

Sindre Bjerknes

Patrick Martinsen

Andreas Næss Valbye

Sindre Palving Chrisiansen

Andreas Skriden

Christoffer Øistad

Marius Pedersen

U – landslag for menn

Marius Pedersen

Casper Femtegjeld Sletten

**8.Forslag**

* 1. **Forslag til Årsmøtet**

Informasjonen gitt i de 7 foregående punktene viser at Sveiva Innebandy er gode på mange områder. Vi ser også at vi har utfordringer. I arbeidet med å utvikle klubben og for å ta utfordringene på alvor, fremmer styret forslag til forbedringer av Sveiva Innebandy. Forslag presenteres i detalj i egen sak til Årsmøtet – her lister vi kun opp forslagepunktene:

1. Virksomhetsplan
2. Utvidelse av antall styremedlemmer
3. Fastsettelse av medlemsavgifter
4. Fastsettelse av deltakeravgifter
5. Dugnader
6. Handlingsplan
	1. **Mer å hente**

I tillegg til de litt større forslagene nevnt ovenfor, mener vi at medlemmene med relativt små grep kan bidra til å støtte klubben ytterliggere:

* Spiller din datter eller sønn innebandy – bli selv medlem i Sveiva Innebandy
* Betal avgifter og kontingenter til rett tid.
* Kjøp Sveiva produkter gjennom Sveiva Shop’n (produktene passer godt også for ikke aktive spillere).
* Kjøp god kaffe (vi har nå skiftet kaffemerke), vafler og andre varer i Sveiva kiosken
* Støtt klubbens dugnader
* Lottospillere og andre tippere – registrer grasrotandelen på Sveiva Innebandy
* Bry deg
* Møt på kamper – selvsagt på «ditt» lag, men også på andre kamper.
* Ta med familien (unge og litt eldre) og eller en venn eller flere på elitekampene(du finner alle Sveivas kamper på vår hjemmeside: [www.sveiva.no](http://www.sveiva.no)

**9. Takk for et godt Sveiva år og din medvirkning**

* **Alle spillere, trenere, lagledere, foreldrekontakter**
* **Alle hallvaktene**
* **Arrangementsstaben som legger ned mye tid og krefter på rammene rundt elitekampene**
* **Kioskansvarlig**
* **Hallansvarlig**
* **Du som har stilt opp på våre dugnader**
* **Du som kjøpte kransekake og andre dugnadsprodukter**
* **De som holder vår hjemmeside i gang teknisk og ved innlegg (**[www.sveiva.no](http://www.sveiva.no)**)**
* **AssistCo(Hummel), Extrem Innovation Sports(Unihoc), Torshov Sport, STERK og andre sponsorer.**
* **Våre samarbeidspartnere – Rommen skole med velvillig rektor, vaktmestre, renholdere og inspektør, Undervisningsbygg, Bymiljøetaten og Stovner Bydel.**
* **Catarina Paulos Syversen i Regnskapsfirmaet**
* **Innebandyseksjonen i Oslo og Akershus bandyregion , Norges Bandyforbund og Oslo Idrettskrets.**
* **NM – komiteen**
* **Akers Avis Groruddalen**
* **Du håndverker som gjorde en liten hvit jobb for oss**
* **Vårt publikum**
* **Alle som på en eller annen måte stiller opp for Sveiva Innebandy.**

**Vi trenger dere og gleder oss til fortsatt samarbeid!**

**11.03.2017**

**Sveiva Innebandy**

**Styret**